section_heading: Životopis
paragraph_text: Kada je Primović preuzeo biskupiju 1669. godine, biskupija je imala jednog svećenika, don Marka Božića. Don Marko umire sljedeće godine te biskupija ostaje bez ijednog dijecezanskog svećenika. Biskup Primović se za pomoć obratio bosanskoj franjevačkoj provinciji koja mu je i poslala dvojicu svećenika. Zbog nedostatka vlastitog klera usredotočio se na odgoj svećeničkog podmlatka. Trebinjska je biskupija imala vlastito sjemenište u Dubrovniku (Collegium Orthodoxum Budislavum) koje nije bilo funkcionalno zbog raznih nesuglasica. Primović 1676. izvještava Propagandu kako je u njegovo doba sjemenište nauzgor. Zato je predložio Propagandi da se zauzme kod kardinala protektora Loretskog kolegija da se osigura jedno mjesto za kandidate Trebinjske biskupije. Sam je biskup u kuću primio četvoricu mladića iz Trebinjske biskupije gdje ih je poučavao u čitanju, pisanju i vladanju. Nakon te osnovne obuke mogli su nastavljati filozofsko-teološke studije u Fermu i Loretu. Za vrijeme njegova biskupovanja zaređeno je 5 dijecezanskih svećenika.